Ο **Μαύρος Πητ** είναι χαρακτήρας της The Walt Disney Company. Δημιουργήθηκε στις 15 Φεβρουαρίου 1925 από τον Γουώλτ Ντίσνεϋ και τον συνεργάτη του, Ουμπ Άιγουερκς. Κατά καιρούς ονομαζόταν και Πέδρο ο Ξυλοπόδαρος, Τομ ο Τρομερός και άλλα. Το όνομα του Πητ που επικράτησε τελικά είναι Πέρσυ Π. Πέρσιβαλ. Στα αγγλικά τη γλώσσα των Ηνωμένων Πολιτειών από όπου προέρχεται, λέγεται Peg-Leg-Pete, Bootleg Pete -που σημαίνουν πειρατής- Pistol Pete, Black Pete, Al Muldoon, Julius, Captain Black, Captain Blackheart και διάφορα άλλα. Αρχικά ήταν μια ανθρωπόμορφη αρκούδα αλλά μετά με την προσθήκη του χαρακτήρα του Μίκυ Μάους χαρακτηρίστηκε ως γάτος.

Γενικά για τον χαρακτήρα
------------------------

Είναι αρραβωνιασμένος με την Τρούντυ, η οποία δημιουργήθηκε χρόνια αργότερα το 1960. Στη σειρά *Goof Troop* (1992-1993) είναι παντρεμένος μαζί της και έχει δύο παιδιά, ένα γιο και μια κόρη. Από πλευράς συγγενών έχει δύο αδελφούς, μία μεγαλύτερη αδελφή, δύο ανίψια και έναν ξάδελφο, τον Τίγρη. Οι δημιουργοί και συνεργάτες του Γουώλτ Ντίσνεϋ, ήθελαν να φτιάξουν τον μεγαλύτερο κακό και παράνομο στον κόσμο της Disney. Είναι ο κυριότερος εχθρός του Μίκυ Μάους και κάνει πάντα ό,τι μπορεί για να τον καταστρέψει. Είναι μεγάλος κατεργάρης και ικανός για πολλές παρανομίες, όμως επειδή είναι γκαφατζής δεν τα καταφέρνει ποτέ και πολλές φορές γίνεται συμπαθής. Η δράση του εκτείνεται πέρα από τα σύνορα της Μίκυ Σίτυ (όπου κατοικεί) και της Λιμνούπολης, καθώς έχει συνεργαστεί με άλλους κακούς για να πετύχει τα σχέδιά του όπως το Μαύρο Φάντασμα, τον Συλβέστρο Τσακαλομύτη, τον Ηλία Ρέμουλα, τον Φούμφο, αλλά και τους Μουργόλυκους. Αντιθέτως έχει βρεθεί σε αντιπαράθεση και με άλλους διάσημους χαρακτήρες εκτός του Μίκυ, όπως τον Ντόναλντ ή τον Κύρο Γρανάζη και σε κόμικ και σε ταινίες. Ειδικεύεται στο ριφιφί και σχεδόν πάντα αποτελεί τον εύκολο στόχο του επιθεωρητή Ο' Χάρα.

Ιστορία
-------

Όταν στις 15 Φεβρουαρίου 1925, ο Πητ πρωτοεμφανίστηκε στην οθόνη σαν βασικός πρωταγωνιστής, ήταν στην ταινία *Alice Solves The Puzzle* -τρία χρόνια πριν από τον κυριότερο χαρακτήρα της Disney, τον Μίκυ Μάους- που αποτέλεσε μέρος μιας σειράς ασπρόμαυρων ταινιών. Τότε ο Ντίσνεϋ πειραματιζόταν με την εμφάνιση κινουμένων σχεδίων και ηθοποιών μαζί. Μέσα σ' αυτήν την ταινία των επτά λεπτών, ένας αντιπαθητικός τύπος προσπαθεί να κλέψει το σταυρόλεξο που λύνει η μικρή Αλίκη. Είναι ο λαθρέμπορος Μπούτλεγκ Πητ-Πητ, ο οποίος δημιουργήθηκε μετά τον Τζούλιους, τον γάτο του κοριτσιού. Είναι συλλέκτης σπάνιων σταυρολέξων και ζητά από αυτήν να του το δώσει γιατί είναι το μόνο που του λείπει. Αυτή αρνείται και έτσι αυτός αρχίζει να την κυνηγάει. Τελικά θα γλιτώσει γιατί την σώζει ο φανταστικός γάτος της. Μετά αυτή ανακαλύπτει την τελευταία φράση στο παζλ και αυτό είναι το τέλος.

### Μαζί με τον Μίκυ Μάους

Σαν εμφανίστηκε στην ταινία *Steamboat Willie* (1928) στην οποία παίζει ως αντίπαλος του Μίκυ για πρώτη φορά, ο χαρακτήρας του Πητ είχε γίνει ήδη διάσημος από τις ταινίες. Εκεί ο Μίκυ είναι ο καπετάνιος ενός ατμόπλοιου. Ξαφνικά ο Πητ εμφανίζεται, επειδή αυτός είναι στην πραγματικότητα ο καπετάνιος, θέλοντας να πάρει τη θέση του. Ο Μίκυ προσπαθεί να του ξεφύγει (παίζει και η Μίνυ σ' αυτήν την ταινία), αλλά ο Πητ τον πιάνει και τον βάζει να δουλέψει στο πλοίο καθαρίζοντας πατάτες. Ο ήρωας δεν το βάζει κάτω' κλωτσάει τον παπαγάλο που τον κοροϊδεύει και η ιστορία τελειώνει με το γέλιο του Μίκυ. Μ' αυτήν ο Πητ ως ήρωας γίνεται πολύ διάσημος και ανταγωνίζεται τον ποντικό. Στην δεκαετία του 1930 συνέχισε να εμφανίζεται στο πλευρό του Μίκυ, όπως και του Ντόναλντ και του Γκούφυ. Παρακάτω βρίσκονται κάποιοι χαρακτήρες του ήρωα που τραβούν την προσοχή.

### Δεύτερος παγκόσμιος πόλεμος

Με το ξέσπασμα του δευτέρου παγκοσμίου πολέμου, ο Πητ όντας ήδη ένας παράνομος λαθρέμπορος, κλέφτης και πειρατής, τάσσεται υπέρ της πατρίδας ως λοχίας εκπαιδευτής για τους νέους στρατιώτες προκειμένου να νικήσουν τις δυνάμεις της Axe. Είναι πιθανό πώς οι μέχρι τότε γνώσεις του τον βοήθησαν στην θέση αυτή στον στρατό ξηράς. Και εκεί όμως ο Πητ κρατά λίγο από τον παλιό του χαρακτήρα, έχοντας μια κόντρα με ένα νεοσύλλεκτο, τον Ντόναλντ Ντακ, που ήταν πολύ ισχυρογνώμων και απείθαρχος. Ήταν σίγουρος ότι θα τον έπαιρνε κάπου το μάτι του, μετά την περιπέτειά τους με το χρυσάφι στο κόμικ. Εκεί φαίνεται και η ευαίσθητη πλευρά του Πητ, δηλαδή φτάνει σε σημείο να κλάψει για την πάπια, όταν νόμιζε ότι τον έκοψε στα δύο. Η συνέχεια αυτή γράφτηκε στη σειρά των κόμικ του Ντόναλντ.

### Mickey Mouse On A Secret Mission

Στο κόμικ *Mickey Mouse On A Secret Mission* του Γκότφρετσον και του Μπιλ Γουόλς, πoυ γράφτηκε το 1943, έχει παρουσιαστεί και ως κατάσκοπος στη ναζιστική Γερμανία, δουλεύοντας για τη Γκεστάπο, με στόχο του τα λεφτά. Προσπαθεί να κλέψει ένα υπερσύγχρονο αεροπλάνο των Αμερικανών για λογαριασμό των ναζί που ονομάζεται νυχτερίδα (*The Bat*).

### Ο Μίκυ Στην Κοιλάδα Του Θανάτου

Νωρίτερα σε άλλο κόμικ, ο Πητ εμφανίστηκε υπό την ονομασία *Τομ ο Τρομερός*, με συγγραφέα και πάλι τον Φλόυντ Γκότφρετσον στις 5 Μαΐου του 1930 με τίτλο *Ο Μίκυ στην Κοιλάδα του Θανάτου*. Ενώ στην αρχή η πλοκή της ιστορίας ανήκε στον Ντίσνεϋ, στις 19 του μήνα ο Γκότφρετσον πήρε και το σενάριο. Στην ιστορία αυτή ο Τομ ο Τρομερός είναι ένας σκληρός και ατσούμπαλος κακοποιός που συνεργάζεται με τον κακό δικηγόρο Συλβέστρο Τσακαλομύτη, προκειμένου να πάρουν την κληρονομιά της Μίνυ. Ο Μίκυ μπαίνει εμπόδιο στα σχέδιά τους και γι'αυτό θέλουν να τον βγάλουν από τη μέση. Τελικά δεν τα καταφέρνουν. Στις τελευταίες του σελίδες, 65 μέχρι 68 της ελληνικής έκδοσης, είναι που ο Πητ εμφανίζεται με δύο πόδια. Ο συγγραφέας αυτός περιγράφει τον Πητ αποκλειστικά ως εκείνον που θέλει να σκοτώσει το Μίκυ, ενώ πιο σύγχρονες ιστορίες γέρνουν πιο πολύ στο κωμικό στοιχείο όπου είναι επίσης και συμπαθητικός και αδέξιος.

### Mickey's Christmas Carol

Ο Πητ στην ταινία μικρού μήκους *Mickey's Christmas Carol* του 1983, που είναι βασισμένη στο γνωστό μυθιστόρημα του Τσαρλς Ντίκενς *Χριστουγεννιάτικη Ιστορία*, εμφανίστηκε ως το πνεύμα των Χριστουγέννων του μέλλοντος. Είναι το τελευταίο φάντασμα που εμφανίζεται στον τσιγκούνη Σκρουτζ Μακ Ντακ ως κουκουλοφόρος, ο οποίος τον προειδοποιεί ότι θα πεθάνει αν δεν υπακούσει τις διαταγές τις δικές του αλλά και των άλλων φαντασμάτων. Ο Πητ αποκαλύπτεται λίγο πριν τελειώσει το όραμα. Ο Μακ Ντακ ξυπνά τα Χριστούγεννα έχοντας αλλάξει τον κακό του χαρακτήρα.

### Σε βιντεοπαιχνίδια

Από το 2000 μέχρι το 2012 είχε προστεθεί ως χαρακτήρας σε βιντεοπαιχνίδια.

### Παιδική ηλικία

Στην παιδική του ηλικία ήταν ταπεινός, γεννημένος σε ένα προάστιο με την ονομασία mickeyvilloise, μαζί με τη μητέρα του και τα άλλα του αδέλφια που δεν είναι πολύ γνωστά. Η μητέρα του τους μεγάλωνε μόνη της. Όνειρο του Πητ τότε ήταν να γίνει αστυνομικός και έπαιζε το παιχνίδι κλέφτες και αστυνόμους με φίλους του. Ακόμη έχει υπάρξει εχθρός της Αλίκης και του Όσβαλντ.

### Μερικά παράξενα για τον Πητ

Η αρραβωνιαστικιά του η Τρούντυ, είναι δημιουργία του Ρομάνο Σκάρπα, (ενός πολύ μεγάλου συνεργάτη της Disney) όπως και ο ξάδελφός του ο Τίγρης ή Μαυρόγατος, ο οποίος ήταν ιδιοφυής συνεργός του. Μόνο όταν η Τρούντυ του φωνάζει ησυχάζει. Αρχικά ο Πητ ήταν αυτός που κέρδιζε σε ευφυία τον μεταγενέστερο Μίκυ, αλλά μετά γύρω στη δεκαετία του 1940, για παράδειγμα στην ταινία *Mr. Mouse Takes A Trip*, φτάνει στο σημείο να ξεγελιέται από αυτόν όταν τον βλέπει να φορά το δικό του παλτό, περνώντας τον για κάποιον άλλο. Σύμφωνα με την piscou wikia μια γαλλική διαδικτυακή εγκυκλοπαίδεια για καρτούν, μπορεί να εμπνεύστηκε από αληθινά υπαρκτά πρόσωπα όπως τον John Silver, τον διάσημο πειρατή, και τον Peter Stuyvesant, μεγάλη φιγούρα του 17ου αιώνα στις Ηνωμένες Πολιτείες, ο οποίος υπήρξε γενικός διευθυντής της αποικίας της πρώην Νέας Ολλανδίας, που ύστερα μετονομάστηκε στη σημερινή Νέα Υόρκη. Επιπλέον είναι ο αρχαιότερος χαρακτήρας της Disney που συνεχίζει να εξελίσσεται μέχρι σήμερα.

Εξωτερική εμφάνιση
------------------

Ο Πητ έχει επίσης αλλάξει εμφάνιση κατά τη διάρκεια όλων αυτών των χρόνων, δηλαδή από το 1925 μέχρι και σήμερα. Ο Φλόυντ Γκότφρετσον τον παρουσιάζει πότε με το δεξί του πόδι ξύλινο και πότε με το αριστερό. Όπως είδαμε έχει και δύο κανονικά πόδια. Σύμφωνα με τις αλλαγές που υπέστη κατά τη διάρκεια, αναμένεται να τον δούμε και αλλιώς, αφού ο κάθε σκηνοθέτης τον έχει παρουσιάσει διαφορετικά.

Μαζί με τον καινούργιο τότε χαρακτήρα του Μίκυ, το 1928, εμφανίστηκε και ο Όσβαλντ το Τυχερό Κουνέλι (στις ταινίες *Όσβαλντ το Τυχερό Κουνέλι*) στο πλευρό του Πητ, όταν ο Τσαρλς Μιντζ υποχρέωσε τον Ντίσνεϋ να του δώσει τα δικαιώματα του χαρακτήρα του κούνελου. Ύστερα ο Γουώλτερ Λαντζ, ο δημιουργός του Γούντυ του Τρυποκάρυδου, έφτιαξε κινούμενα σχέδια και στον ρόλο του κακού έβαλε τον Πητ. Ο χαρακτήρας του Πητ άλλαξε εμφάνιση, όταν στο κόμικ των Καρλ Μπαρκς και Τζακ Χάνα το *Χρυσάφι του Πειρατή* (1942-43) έχει δύο πόδια. Ο Γκότφρετσον που το 1929 ανέλαβε τις ιστορίες του Ντίσνεϋ, εξηγεί αυτό το γεγονός στην ιστορία *Mystery at Hidden River* που δημοσιεύτηκε σε σε συνέχειες στις εφημερίδες από τον Οκτώβρη του 1941 μέχρι και τον Ιανουάριο του 1942. Δηλαδή ο Πητ κυνηγημένος από την αστυνομία, τους λέει τελικά πώς αντικατέστησε το ξύλινο πόδι του μ'ένα προσθετικό άκρο που δεν φαίνεται κάτω από το παντελόνι. Συγκεκριμένα, ο Μπαρκς έγραφε για τον Πητ από την δεκαετία του 1930 και τον δανειζόταν σε καρτούν του. Στην πρόσφατη ταινία *The Three Musketeers* ο Πητ έχει ξύλινο το δεξί του πόδι. Στην ταινία *Get a Horse!* έχει ξύλινο το αριστερό. Γενικά εκτός από αυτές τις πρόσφατες ταινίες, σήμερα μέχρι στιγμής υπάρχει με δύο φυσικά πόδια.

Παρόν
-----

Ο Πητ κατέχει υψηλή θέση σε λίστες κακών των καρτούν και έχει πια εμφανιστεί σε πάρα πολλές μεγάλες αλλά και μίνι ταινίες και σειρές, όπως στο καρτούν εποχής *Mickey, Donald, Goofy: The Three Musketeers* (2004), και την *The Prince and The Pauper* (1990), την σειρά *Mickey Mouse Works* του 2000 -δηλαδή την Disney's Mickey Mouseworks όπως έγινε εδώ γνωστή-, επίσης την σειρά *Mickey's Magical Christmas: Snowed In At The House Of Mouse* -γνωστή εδώ ως *Τα Μαγικά Χριστούγεννα του Μίκυ: Αποκλεισμένοι στη Λέσχη Του Μίκυ* του 2001-, ακόμη την *Mickey's Adventures In Wonderland* του 2009 και το *Get a Horse!* του 2013. Μετά από την τελευταία ταινία του 2013 πρωταγωνίστησε σε σειρές τηλεόρασης. Αυτές είναι οι *Mickey Mouse Clubhouse* -του 2015, Στην Ελλάδα γνωστή ως *Η λέσχη του Μίκυ*- και την *Mickey Mouse* (2015-) όπου εμφανίστηκε σε κάποια μεμονωμένα επεισόδια. Επιπροσθέτως ο χαρακτήρας του είναι περισσότερο φιλικός παρά κακός.

Στην ελληνική μεταγλώττιση, τη φωνή του Μαύρου Πητ κάνει ο Κώστας Τριανταφυλλόπουλος.

Σημειώσεις
----------

1. ↑  Ο Μπλέτσερ δήλωσε σε μια συνέντευξη πως ήταν ο πρώτος που προσέλαβαν τα Disney Studios για να χαρίσει τη φωνή του στον Μεγάλο Κακό Λύκο από *Τα Τρία Μικρά Γουρουνάκια* (1933).

Παραπομπές
----------

1. 1 2 3 4  Dave Smith (2012). *Disney Trivia from the Vault: Secrets Revealed and Questions Answered: Secrets Revealed and Questions Answered*. Disney Electronic Content. σελ. 272. ISBN 9781423178576.
2. 1 2 3 4 5 6 7  Michael Gavin (5 Απριλίου 2017). «Disney Villain Digest: The always-perilous Pete». *InsideTheMagic.com*. Αρχειοθετήθηκε από το πρωτότυπο στις 6 Απριλίου 2017. Ανακτήθηκε στις 4 Ιανουαρίου 2020.
3. 1 2  Jonathan Lyons (2015). *Comedy for Animators*. CRC Press. σελ. 76.
4. ↑  Michael Barrier· Milton Gray. «Funnyworld Revisited: Billy Bletcher». Michael Barrier.com. Αρχειοθετήθηκε από το πρωτότυπο στις 29 Φεβρουαρίου 2012. Ανακτήθηκε στις 5 Ιανουαρίου 2020.
5. ↑  Bob Smith (1958). *Walt Disney, the Art of Animation: The Story of the Disney Studio Contribution to a New Art*. University of Michigan: Simon and Schuster. σελ. 47.
6. ↑  Σήμερα .gr, Σαν. «Μαύρος Πιτ». *Σαν Σήμερα .gr*. Ανακτήθηκε στις 7 Μαΐου 2023.
7. ↑  «Pete (Character)». *web.archive.org*. 25 Ιουλίου 2017. Αρχειοθετήθηκε από το πρωτότυπο στις 25 Ιουλίου 2017. Ανακτήθηκε στις 7 Μαΐου 2023. CS1 maint: Unfit url (link)
8. ↑   *Creating Peg-Leg Pete | Behind the Animation*, ανακτήθηκε στις 2023-05-07
9. ↑  «Μαύρος Πητ (Μπαρκς)». *ΚΟΜΙΞ Wiki*. Ανακτήθηκε στις 7 Μαΐου 2023.
10. ↑  «Μαύρος Πητ (Γκότφρεντσον)». *ΚΟΜΙΞ Wiki*. Ανακτήθηκε στις 7 Μαΐου 2023.
11. ↑  «Μαύρος Πητ». *ΚΟΜΙΞ Wiki*. Ανακτήθηκε στις 7 Μαΐου 2023.
12. ↑  
«Pat Hibulaire - Piscou Wikia». Ανακτήθηκε στις 12 Απριλίου 2016.
13. ↑  
«Μickey Mouse On A Secret Mission». Ανακτήθηκε στις 13 Απριλίου 2016.
14. ↑  
«Pete (Disney)». Ανακτήθηκε στις 13 Απριλίου 2016.
15. ↑  
«Comic Book / Mickey Mouse Comic Universe». Ανακτήθηκε στις 21 Απριλίου 2016.
16. ↑  «Από τον Κινηματογράφο στα Στριπ κι από 'κει στα Κόμιξ». Αρχειοθετήθηκε από το πρωτότυπο στις 17 Μαρτίου 2015. Ανακτήθηκε στις 11 Απριλίου 2016.
17. ↑  «Pete (character)». Αρχειοθετήθηκε από το πρωτότυπο στις 25 Ιουλίου 2017. Ανακτήθηκε στις 12 Απριλίου 2016.
18. ↑  «Ρομάνο Σκάρπα». *ΚΟΜΙΞ Wiki*. Ανακτήθηκε στις 8 Μαΐου 2023.
19. ↑  «[Αφιέρωμα] Τα Χριστουγεννιάτικα Κάλαντα του Μίκυ». *www.greektoons.org*. Ανακτήθηκε στις 7 Μαΐου 2023.

Εξωτερικοί σύνδεσμοι - Πολυμέσα
-------------------------------

* Τραγούδι από τη βρετανική σειρά *Mickey Mouse Clubhouse* αφιερωμένο στον Πητ